
UDTALELSE
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:

1.	opfordrer alle RIA-agenturer til at styrke den interne effektivitetsrevision og undgå dublering af administrative strukturer; insisterer på, at enhver forøgelse af budgettet eller personalet skal være ledsaget af målbare resultatindikatorer;
(Bemærk, at tilføjelsen kommer før del I)
Del I – Decharge for gennemførelsen af budgettet for Den Europæiske Unions Agentur for Strafferetligt Samarbejde for regnskabsåret 2024
[bookmark: _Hlk211414452]2.	bemærker en støt stigning i den operationelle aktivitet i Den Europæiske Unions Agentur for Strafferetligt Samarbejde (Eurojust), som omfattede håndtering af 12 972 sager i 2024, over 640 koordineringsmøder, 32 koordinationscentre og 361 fælles efterforskningshold ("JIT") (årlig stigning på 25 %), hvilket fremmede fuldbyrdelsen af 452 europæiske arrestordrer og anvendelsen af 2 668 europæiske efterforskningskendelser;
3.	roser de effektivitetsgevinster, som Eurojust har opnået ved at gennemføre 99,94 % af sit budget og 98,35 % af sin stillingsfortegnelse; bemærker, at disse resultater er blevet opnået på baggrund af betydelige budgetmæssige begrænsninger som følge af en øget operationel arbejdsbyrde og høj inflation;
4.	glæder sig over Eurojusts støtte til aktiviteter i forbindelse med angrebskrigen mod Ukraine, det fælles efterforskningshold, der efterforsker påstande om de alvorligste internationale forbrydelser, gennemførelsen af databasen over de alvorligste internationale forbrydelser (CICED) og støtten til udviklingen af Det Internationale Center for Retsforfølgning af Aggressionsforbrydelsen mod Ukraine, som huses af Eurojust; insisterer på nødvendigheden af at afsætte tilstrækkelige finansielle og menneskelige ressourcer til disse aktiviteter og udviklingen af dem;
5.	glæder sig over lanceringen i september 2024 af det europæiske retlige netværk vedrørende organiseret kriminalitet, der huses af Eurojust, som et unikt knudepunkt for udveksling af ekspertise mellem retlige myndigheder, der er involveret i efterforskning og retsforfølgning af organiseret kriminalitet; påpeger, at det er nødvendigt at fastlægge en sammenhængende udviklingsstrategi for det europæiske retlige netværk vedrørende organiseret kriminalitet for at øge dets relevans for fagfolk;
6.	bifalder Eurojusts indgåelse af samarbejdsordninger med tredjelande og vedtagelsen af en strategi for samarbejde med internationale partnere (2024-2027); opfordrer til, at det styrker sine internationale samarbejdsaktiviteter gennem yderligere udvikling af samarbejdsordninger, indgåelse af partnerskaber og samarbejdsaftaler;
7.	ser med tilfredshed på Eurojusts tætte samarbejde med Den Europæiske Unions Agentur for Retshåndhævelsessamarbejde (Europol) og nedsættelsen af agenturernes fælles arbejdsgruppe, som skal kigge nærmere på mulighederne for samarbejde; fastholder, at cyklussen for den lovgivningsmæssige gennemgang af Eurojust, Europol og Den Europæiske Anklagemyndighed (EPPO) giver en enestående mulighed for at øge synergierne mellem dem yderligere, navnlig inden for operativt samarbejde, data‑ og informationsudveksling, samtidig med at der sikres komplementaritet og undgås overlap mellem deres retlige beføjelser;
8.	opfordrer Europol til at udpege et særligt kontaktpunkt for Eurojust med ansvar for at lette udvekslingen af oplysninger, sikre kontakten i fælles sager og forbedre koordineringen mellem Eurojusts fælles efterforskningshold og Europols operative taskforcer;
9.	opfordrer endvidere til målrettet interoperabilitet mellem Eurojust og Europol for at sikre proportionalitet, retssikkerhed og fortrolighed med henblik på at forbedre tidlig opdagelse af forbindelser mellem domstoles og retshåndhævende myndigheders efterforskninger;
10.	bemærker med alvorlig bekymring betydelige forsinkelser i gennemførelsen af det nye sagsforvaltningssystem; fremhæver risikoen for, at disse forsinkelser får konsekvenser for antageligheden af bevismateriale i sager, der behandles af Eurojust, herunder dem, der er lagret i CICED; opfordrer Kommissionen og Eurojust til i fællesskab at fastlægge en gennemsigtig tidsplan og risikostyringsplan for sagsforvaltningssystemet, der sikrer operationel kontinuitet og dataintegritet i alle igangværende efterforskninger; opfordrer Kommissionen til at foretage systematiske konsekvensanalyser og indsatsskøn i forbindelse med udviklingen af komplekse IT-systemer, navnlig når der indføres frister for deres oprettelse og idriftsættelse i lovgivningsforslagene;
Del II – Decharge for gennemførelsen af budgettet for Den Europæiske Unions Agentur for Grundlæggende Rettigheder for regnskabsåret 2024
11.	glæder sig over, at Den Europæiske Unions Agentur for Grundlæggende Rettigheder (FRA) var i stand til at opfylde sine mål og gennemføre de aktiviteter, der var planlagt i dets årlige arbejdsprogram, på trods af den fortsatte mangel på menneskelige og finansielle ressourcer, navnlig efter at FRA's mandat er blevet udvidet betydeligt; gør opmærksom på og gentager sin bekymring over, at FRA stadig lider under finansielle og personalemæssige begrænsninger, og opfordrer til, at der afsættes yderligere ressourcer til FRA, både hvad angår budget og personale, idet det bemærkes, at antallet af producerede publikationer var 102 sammenlignet med det fastsatte mål på 50, antallet af eksterne møder og arrangementer, hvor FRA holdt oplæg/talte/kom med formelle indlæg, var 223 sammenlignet med det fastsatte mål på 120, antallet af leverede skriftlige/mundtlige input var 520 sammenlignet med det fastsatte mål på 120, og at antallet af producerede kommunikationsmaterialer var 3 617 sammenlignet med det fastsatte mål på 1 000; bemærker med tilfredshed, at FRA har en meget høj gennemførelsesprocent, som ligger over 99 %; anser det for at være en vigtig indikator for forsvarlig økonomisk forvaltning og overholdelse af budgetprincipperne; glæder sig over samarbejdet med andre EU-agenturer, internationale og nationale menneskerettighedsorganer og civilsamfundet for at sikre, at de grundlæggende rettigheder overholdes; understreger, at manglen på ressourcer kan påvirke kvaliteten af det arbejde, som agenturet har udført, hvilket har været meget vigtigt for at sikre, at EU's politik og lovgivning tager hensyn til de grundlæggende rettigheder;
12.	fremhæver FRA's rolle som en væsentlig aktør inden for grundlæggende rettigheder og retsstatsprincippet som nedfældet i chartret om grundlæggende rettigheder, der er primær EU-ret, og roser agenturets støtte til at sikre respekt for, beskyttelse og virkeliggørelse af de grundlæggende rettigheder i eksisterende EU-lovgivning og ‑politikker, herunder dets bidrag til ligestillings- og antidiskriminationsinitiativer såsom bekæmpelse af sexisme, racisme, antisemitisme og islamofobi, støtte til indsamling af ligestillingsdata, bistand til gennemførelsen af nationale strategiske rammer for romaerne og levering af input til Kommissionens rapporter om EU's handlingsplan mod racisme 2020-2025 og de tilhørende nationale handlingsplaner, strategien for ligestilling af LGBTIQ-personer 2020-2025 og den første statusrapport om EU-strategien for bekæmpelse af antisemitisme og fremme af jødisk liv; anerkender FRA's vigtige rolle i udarbejdelsen af Kommissionens årlige retsstatsrapport; fremhæver den vigtige rolle, som FRA spiller med hensyn til at fremme beskyttelsen af civilsamfundet og beskytte menneskerettighedsforkæmpere, der er i fare, ved at yde støtte til forskning og kapacitetsopbygning i forbindelse med Den Europæiske Unions charter om grundlæggende rettigheder og internationale menneskerettighedsstandarder og den årlige betænkning om grundlæggende rettigheder; mener imidlertid, at udvidelsen af FRA's mandat fortsat skal stå i et rimeligt forhold til dets kerneopgave;
13.	glæder sig over FRA's første projekt med henblik på at tilvejebringe strategisk fremsynethed inden for grundlæggende rettigheder, som tager sigte på at forudse fremtidige udfordringer med de grundlæggende rettigheder og sætte agenturet i stand til bedre at støtte EU's politikudformning og medlemsstaterne i at tackle nye problemer;
14.	fremhæver FRA's vejledning og engagement på området asyl og migration, grænser og interoperabilitet og dets vigtige fokus på grundlæggende rettigheder, medlemsstaternes internationale forpligtelser og EU's menneskerettighedslovgivning på dette område, herunder agenturets arbejde i forbindelse med migrationspolitikker, som tager sigte på, at politikkerne udformes og gennemføres under fuld overholdelse af de grundlæggende rettigheder, samt de kurser, der afholdes for nationale myndigheder, bl.a. med fokus på garantier for grundlæggende rettigheder i forbindelse med migration og asyl;
15.	glæder sig over FRA's bidrag til forordningen om kunstig intelligens, den ekspertise, der er ydet i forbindelse med gennemførelsen af forordningen om digitale tjenester, og den rapport, som agenturet har offentliggjort om udfordringerne i forbindelse med gennemførelsen af den generelle forordning om databeskyttelse (GDPR), og som ligger til grund for Kommissionens evaluering af forordningen; bemærker med tilfredshed det arbejde, som FRA har udført med fokus på skadeligt indhold online og moderationspraksis, som styrker dataindsamlingen om hadefuld tale på internettet og om cyberkriminalitet og grundlæggende rettigheder;
Del III – Decharge for gennemførelsen af budgettet for Den Europæiske Unions Asylagentur for regnskabsåret 2024

16.	bemærker, at Europa-Parlamentet den 7. maj 2025 besluttede at udsætte sin afgørelse om decharge til den administrerende direktør for Den Europæiske Unions Asylagentur for gennemførelsen af agenturets budget for regnskabsåret 2023 på grund af en nært forestående OLAF-undersøgelse, som angiveligt vedrørte spørgsmål af betydning for agenturets økonomiske forvaltning; bemærker, at Europa-Parlamentet den 22. oktober 2025 meddelte decharge til EUAA og fremsatte en række henstillinger til agenturet; gentager, at det er vigtigt, at alle Parlamentets henstillinger gennemføres fuldt ud med henblik på dechargeproceduren for 2024;
17.	bemærker, at der i 2024 blev indgivet over 1 mio. ansøgninger om international beskyttelse (-11 % i forhold til 2023), og at EU+-landene stadig traf 746 000 afgørelser, der tildelte midlertidig beskyttelse; fremhæver den fortsatte operationelle og tekniske støtte, som Den Europæiske Unions Asylagentur (EUAA) har ydet til medlemsstaterne i den forbindelse, navnlig med operationelle planer i 13 medlemsstater[1], hvilket har øget deres nationale kapacitet til at behandle asylansøgninger og sørge for modtagelse; bemærker desuden med tilfredshed, at EUAA's operationer udvikler sig i overensstemmelse med behovene på stedet; glæder sig i forbindelse med genbosætning over, at EUAA's støttefacilitet i Tyrkiet til genbosætning i stigende grad anvendes af medlemsstaterne, hvilket har resulteret i støtte til 34 genbosætningsmissioner, som bistod 4 100 personer i den forbindelse;
18.	påskønner, at EUAA afholdt 1 200 uddannelseskurser med 18 000 deltagere, hvilket er udtryk for en stigning på 28 % i forhold til 2023; bemærker med tilfredshed, at EUAA efter et langvarigt forberedende og engageret arbejde modtog officiel anerkendelse som udbyder af efteruddannelse og videregående uddannelse i samarbejde med de maltesiske myndigheder; er overbevist om, at dette er en milepæl i omdannelsen af uddannelsesprogrammet til et unikt redskab til fremme af en fælles tilgang til asylforvaltning og migrationsstyring i EU; glæder sig over vedtagelsen af det flerårige overvågningsprogram, der fastsætter rækkefølgen af den første overvågningscyklus for den operationelle og tekniske anvendelse af det fælles europæiske asylsystem for 2026-2030; glæder sig også over fastlæggelsen af en fælles metode for disse overvågningsaktiviteter;
19.	anerkender EUAA's store bidrag inden for information og vejledning om oprindelseslande samt situationsbevidsthed og dertil knyttet dataindsamling;
20.	ser med tilfredshed på EUAA's indsats for rettidigt at ajourføre alle sine støttematerialer efter den nye lovgivning og vedtagelsen af pagten om migration og asyl og påskønner i høj grad EUAA's bidrag og støtte i forbindelse med forberedelsen af pagtens ikrafttræden, bl.a. med 11 produkter vedrørende pagten, som er afgørende for at vejlede medlemsstaterne og fagfolk i deres arbejde; anmoder imidlertid om, at disse dokumenter deles med Parlamentet i ikkefortrolige sammenhænge af hensyn til både gennemsigtighed og effektivitet;
21.	bemærker EUAA's budget i 2024 på 172 mio. EUR og dets 592 personalestillinger (i forhold til 529 i 2023); opfordrer til et passende finansierings‑ og personaleniveau til EUAA i betragtning af den betydelige forøgelse af de opgaver, som agenturet har fået pålagt i forbindelse med gennemførelsen af pagten om migration og asyl; beklager, at antallet af besatte stillinger i 2024 kun nåede op på 508; roser EUAA's medarbejdere for deres engagement og resultaterne af deres arbejde trods et betydeligt antal ubesatte stillinger kombineret med en stor arbejdsbyrde for dem, der arbejder; understreger vigtigheden af at skabe et positivt arbejdsmiljø, hvilket fremmes af åbne kommunikationskanaler og et meritbaseret belønningssystem; opfordrer indtrængende EUAA til at sætte yderligere fart i rekrutteringsprocesserne for at få besat alle ledige stillinger;
22.	bemærker EUAA's forbedring, idet 99 % af forpligtelsesbevillingerne og 95 % af betalingsbevillingerne blev gennemført, og tilskynder EUAA til at videreudvikle og øge kvaliteten af de interne kontrolmekanismer; opfordrer indtrængende EUAA til regelmæssigt at aflægge rapport til Parlamentet om gennemførelsen af de skriftlige henstillinger, som bestyrelsen fremsatte i 2025, om de korrigerende foranstaltninger, som den administrerende direktør bebudede i sin "Vision Statement on leadership implementing the changes in EUAA"; gør på ny opmærksom på betydningen af bestyrelsens proaktive engagement i at styre retningen for EUAA's aktiviteter og minder om vigtigheden af at sikre effektive og transparente procedurer og strukturer, som skal etableres med henblik på at kommunikere med bestyrelsen, så der kan føres rettidigt og effektivt tilsyn; opfordrer Kommissionen til at støtte og bistå bestyrelsesmedlemmerne i forbindelse med udførelsen af deres tilsynsrolle;
23.	opfordrer EUAA til at oprette et uafhængigt internt funktionsområde som ansvarlig for etiske anliggender; tilskynder EUAA til at gribe resolut ind over for de svagheder i forvaltningen af menneskelige ressourcer, der blev afdækket i OLAF's rapport, som blev drøftet i CONT-udvalget den 15. juli 2025, med henblik på at bevare integriteten og tilliden internt i organisationen;
24.	minder om betydningen af at styrke det parlamentariske tilsyn med henblik på at styrke EUAA's ansvarlighed og gentager opfordringen til agenturet om at give indsigt i referaterne af bestyrelsens drøftelser i betragtning af Europa-Parlamentets involvering i de anliggender, der er omfattet af forordningen om Den Europæiske Unions Asylagentur; opfordrer bestyrelsen til systematisk at indbyde en ekspert fra Europa-Parlamentet til at deltage i bestyrelsens møder;
25.	glæder sig over vedtagelsen af EUAA's første strategi for grundlæggende rettigheder og de handlingsplaner, der skal følges; glæder sig over oprettelsen af en klagemekanisme og dennes særlige webside for at lette adgangen til mekanismen; påskønner de 24 bemærkninger fra den ansvarlige for grundlæggende rettigheder efter vedkommendes analyse af operationelle planer, evalueringer af gennemførelsen af operationelle planer og feltbesøg ved EUAA's operationer; glæder sig over den første årsrapport fra kontoret for den ansvarlige for grundlæggende rettigheder, som giver et overblik over aktiviteterne i 2024;
Del IV – Decharge for gennemførelsen af budgettet for Den Europæiske Unions Agentur for den Operationelle Forvaltning af Store IT-Systemer inden for Området med Frihed, Sikkerhed og Retfærdighed for regnskabsåret 2024

26.	ser med tilfredshed på de operationelle resultater, som Den Europæiske Unions Agentur for den Operationelle Forvaltning af Store IT-Systemer inden for Området med Frihed, Sikkerhed og Retfærdighed (eu-LISA) har opnået i 2024, herunder konsolideringen af SIS-, VIS- og Eurodac-operationer, opkoblingen af Frontex til SIS, som muliggør fuld adgang til VIS for Bulgarien og Rumænien, og den formelle overtagelse af den operationelle forvaltning af e-CODEX-systemet; noterer sig også agenturets forberedelser til det nye Eurodac-system, hvis centrale funktioner skal leveres senest i juni 2026, og påbegyndelsen af udviklingen af samarbejdsplatformen for fælles efterforskningshold (JITs CP); minder om, at den gældende EU-ret om databeskyttelse skal overholdes fuldt ud;
27.	bemærker med tilfredshed, at eu-LISA i 2024 gennemførte 100 % af sine forpligtelsesbevillinger, der beløb sig til 307,39 mio. EUR, og gennemførte sine betalingsbevillinger på 260,11 mio. EUR fuldt ud, inklusive fremførsler; glæder sig over den betydelige reduktion af fremførsler fra 2024 til 2025 på ca. 50 % i forhold til det foregående år, hvilket adresserer Parlamentets tidligere bekymringer, men beklager, at andelen af bortfaldne betalingsbevillinger stadig lå højt på 14,5 %;
28.	understreger, at det haster med at levere interoperabilitetsarkitekturen, idet der tages højde for erfaringerne fra den fælles øvelse, og understreger, at hurtig og pålidelig informationsudveksling er afgørende for Unionens område med frihed, sikkerhed og retfærdighed;
29.	beklager, at ind- og udrejsesystemet (EES) ikke kunne sættes i drift i november 2024, men glæder sig over de foranstaltninger, som eu-LISA har indført for at sætte gang i fremskridtene og garantere systemets gradvise idriftsættelse fra den 12. oktober 2025;
30.	glæder sig over eu-LISA's øgede fokus på cybersikkerhed, herunder anvendelsen af døgnovervågning, beredskab og øvelser i samarbejde med netværket af RIA-agenturer (JHAAN); understreger vigtigheden af at implementere de nye EU-regler om cybersikkerhed og informationssikkerhed rettidigt;
31.	noterer sig den indsats, som eu-LISA gjorde i 2024 for at gøre effektiv brug af sine finansielle og menneskelige ressourcer; anerkender vigtigheden af at forbedre belægningsgraden yderligere og behovet for at mindske afhængigheden af eksterne kontrahenter ved at styrke interne kapaciteter; glæder sig over handlingsplanen for strategisk ledelse med henblik på at forbedre systemets ydelser, opbygge intern udviklingskapacitet, forbedre talentudviklingen og styrke forbindelserne mellem interessenter; opfordrer Kommissionen og medlemsstaterne til at sikre, at eu-LISA får tilstrækkelige ressourcer til at matche dets voksende mandat;
32.	fremhæver betydningen af eu-LISA's kapacitetsopbygningsprogram for at sikre tilstrækkelige datacenterressourcer til både nye og eksisterende IT-systemer og glæder sig over de igangværende foranstaltninger til forbedring af pålidelig budgetplanlægning og -overvågning; understreger betydningen af at færdiggøre sourcingstrategien og øge den interne kapacitet for at mindske afhængigheden af eksterne kontrahenter; opfordrer i mellemtiden til øget tilsyn med kontrahenter, også i betragtning af følsomheden af de data, som agenturet håndterer;
Del V – Decharge for gennemførelsen af budgettet for Det Europæiske Agentur for Grænse- og Kystbevogtning for regnskabsåret 2024 
33.	minder om, at agenturets budget er steget fra 118 mio. EUR i 2011 til 922 mio. EUR i 2024 som følge af det reviderede mandat og i overensstemmelse med de budgetafgørelser, der blev vedtaget i denne periode; bemærker, at de øgede beføjelser og det øgede budget skal ledsages af ansvarlighed og gennemsigtighed, samtidig med at agenturets fulde operationelle kapacitet til effektivt at opfylde sit mandat, herunder respekten for de grundlæggende rettigheder, sikres;
34.	anerkender, at Det Europæiske Agentur for Grænse- og Kystbevogtning (Frontex) i 2024 tog betydelige skridt for at tilpasse sin strategiske retning og operationelle kapacitet til migrations‑ og asylpagten ved at gennemføre en intern handlingsplan for at støtte medlemsstaterne i at lancere pagten, ved at bidrage til EU-mekanismen for beredskab og krisestyring i forbindelse med migration (planen for beredskab og krisestyring på migrationsområdet) og ved at vedtage Frontex' strategi for internationalt samarbejde 2024-2026;
35.	glæder sig over, at Frontex i 2024 indførte den nye kommandovej, som gav mulighed for decentraliseret beslutningstagning og hurtigere reaktion på nye operationelle behov på lokalt plan; anerkender, at den nye organisations- og forretningsmodel kan sikre en mere fleksibel, tilpasningsdygtig og omkostningseffektiv forvaltning af operationer i forhold til det tidligere system; opfordrer agenturet til at fastsætte benchmarks for de nye ordninger, fastsætte kvantitative og kvalitative mål og rapportere om fremskridt; glæder sig endvidere over vedtagelsen af den strategiske risikoanalyse for 2024;

36.	glæder sig endvidere over, at Frontex også uddybede sit partnerskab med EUAM Ukraine ved at styrke integreret grænseforvaltning og sikkerhed ved grænsen mellem EU og Ukraine under den igangværende konflikt;	fremhæver Frontex' centrale rolle i beskyttelsen af Unionens ydre grænser; anerkender dets rolle i forbindelse med eftersøgnings- og redningsaktioner (SAR), idet skibe og luftfartøjer, der blev indsat i fælles operationer, har reageret på 1 599 hændelser og er kommet 65 919 migranter til undsætning; gentager sin opfordring til, at der oprettes en omfattende EU-SAR-mission, der gennemføres af medlemsstaternes kompetente myndigheder og Frontex, og som i væsentlig grad kan nedbringe antallet af dødsfald til søs;
38.	glæder sig over Frontex' proaktive opfølgning på klager vedrørende grundlæggende rettigheder; fremhæver betydningen af et tæt samarbejde med de nationale myndigheder for at sikre passende opfølgning på påståede krænkelser af grundlæggende rettigheder i overensstemmelse med nationale mekanismer; henstiller imidlertid, at klagemekanismen forbedres for at styrke dens effektivitet, eftersom en række klager vedrørende grundlæggende rettigheder stadig afvises på grund af manglende opfyldelse af betingelserne for behandling; bemærker, at "artikel 46-arbejdsgruppen", der blev nedsat den 27. september 2022 for at lette den administrerende direktørs beslutningsproces, afsluttede sit arbejde den 22. september 2024; understreger, at Frontex-medarbejdere skal undgå at blive involveret i handlinger, der direkte eller indirekte kan krænke grundlæggende rettigheder; ser med tilfredshed på Frontex' forstærkede engagement i gennemsigtighed og ansvarlighed; understreger, at der er behov for mere detaljerede oplysninger efter operationerne;
39.	glæder sig over oprettelsen af panelet for overholdelse af grundlæggende rettigheder som en bekræftelse af, at overholdelse af de grundlæggende rettigheder i alle Frontex' aktiviteter er et fælles ansvar for hele agenturet, og anerkender de fremskridt, der er gjort med gennemførelsen af handlingsplanen for grundlæggende rettigheder;
40.	anerkender de fremskridt, der er gjort med gennemførelsen af handlingsplanen for grundlæggende rettigheder, og tilskynder Frontex til at fortsætte den proaktive indsats for at inddrage de nationale myndigheder i gennemførelsen og regelmæssige statusdrøftelser i betragtning af planens relevans for alle komponenter i den europæiske grænse- og kystvagt;
41.	bemærker, at besættelsesgraden på 85,3 % (2 773 besatte stillinger) lå under målet på 93 %, og opfordrer Frontex til at fortsætte sin rekrutteringsindsats for at nedbringe antallet af ubesatte stillinger hurtigst muligt; opfordrer kraftigt agenturet til at fortsætte sine bestræbelser på at opnå geografisk og kønsmæssig balance;
42.	glæder sig over, at udbudsproceduren om implementering af systemet for falske og ægte dokumenter online (FADO) blev afsluttet, en kontrahent blev udvalgt, kontrakten blev underskrevet, og implementeringsfasen er påbegyndt; beklager imidlertid forsinkelsen med gennemførelsen af FADO, idet FADO-forordningen allerede trådte i kraft i april 2020, og opfordrer Frontex til at gennemføre FADO fuldt ud;
43.	bemærker Frontex' øgede rolle i tredjelande, navnlig gennem indgåelse og opgradering af flere statusaftaler og arbejdsaftaler samt øget politisk engagement; understreger, at det er nødvendigt nøje at overveje proportionalitetsforpligtelser og forpligtelser vedrørende grundlæggende rettigheder i forbindelse med aktiviteter, der involverer ikke-EU-lande, i lyset af de forskelligartede operationelle miljøer;
44.	noterer sig den igangværende gennemførelse af tre finansielle henstillinger fra OLAF og henstillingerne fra Den Europæiske Ombudsmand med gennemførelsesfrist i maj 2025; opfordrer indtrængende Frontex til hurtigst muligt at sørge for fuldstændig gennemførelse af alle udestående henstillinger og anbefalinger fra europæiske revisions- og kontrolorganer, navnlig fra OLAF og fra Europa-Parlamentets arbejdsgruppe om kontrol med Frontex, Den Europæiske Ombudsmand, Revisionsretten og Frontex' arbejdsgruppe om grundlæggende rettigheder og de retlige operationelle aspekter af operationer (WG FRaLO); bemærker med tilfredshed, at der siden december 2023 ikke har været nogen uafsluttede sager specifikt vedrørende henstillinger fra arbejdsgruppen om kontrol med Frontex, 39 henstillinger var blevet gennemført, og tre var blevet afsluttet, da de ikke blev anset for at være gennemførlige; bemærker, at der pr. oktober 2024 heller ikke var nogen udestående foranstaltninger i forbindelse med OLAF's rapport, da 100 % af foranstaltningerne var blevet gennemført; anmoder Kommissionen om at sikre, at OLAF's og EPPO's konklusioner vedrørende Frontex følges op af klare tidsfrister for gennemførelsen og, hvor det er nødvendigt, af disciplinære foranstaltninger; opfordrer Kommissionen til at sikre, at de lovgivningsmæssige og forvaltningsrelaterede henstillinger i alle ovennævnte rapporter afspejles i dens forslag til en ny forordning; 
45.	bemærker, at de ansvarlige for grundlæggende rettigheder i 2024 brugte ca. 1 850 dage på feltbesøg, hvilket er en stigning på mere end 10 % i forhold til det foregående år, og overvågede Frontex' aktiviteter i 24 lande; bemærker de forbedringer, der er konstateret i de ansvarlige for grundlæggende rettigheders adgang til operationelle områder, aktiviteter og dokumenter; fremhæver imidlertid, at de ansvarlige for grundlæggende rettigheder fortsat rapporterede om begrænsninger i adgangen til operationelle områder eller aktiviteter; opfordrer medlemsstaterne og tredjelande til at give de ansvarlige for grundlæggende rettigheder fuld adgang til operationelle områder og aktiviteter; opfordrer indtrængende Frontex til straks at sikre en sådan fuld adgang som en betingelse for deltagelse i fælles operationer;
Del VI – Decharge for gennemførelsen af budgettet for Den Europæiske Unions Agentur for Uddannelse inden for Retshåndhævelse for regnskabsåret 2024
46.	bemærker, at driftsbudgettet for 2024 fra Den Europæiske Unions Agentur for Uddannelse inden for Retshåndhævelse (Cepol) beløb sig til 12 589 437 EUR, hvilket afspejler en stigning på 12,3 % i forhold til det endelige budget for 2023; glæder sig over, at Cepols udnyttelsesgrad for forpligtelsesbevillinger var på 100 % i 2024, som var det tredje år i træk, hvor der blev opnået fuld gennemførelse;
47.	anerkender, at Cepol leverer en omfattende uddannelsesportefølje om alle områder af den europæiske tværfaglige platform mod kriminalitetstrusler (EMPACT); bemærker, at EMPACT-emner og cyberkriminalitet var de mest populære emner, og næsten 64 % af det samlede antal deltagere deltog i dem i 2024; roser Cepol for, at kvaliteten af agenturets produkter målt ved kundernes tilfredshedsgrad fortsat var høj i 2024, idet 97 % af deltagerne samlet set erklærede, at de var meget tilfredse eller tilfredse med aktiviteterne;
48.	konstaterer, at agenturet den 30. maj 2024 var offer for et massivt cyberangreb, og at dets IKT-infrastruktur på hjemstedet såvel som e-læringsplatformen LEEd blev anset for at være fuldstændig kompromitteret; glæder sig over den koordinerede tilgang til opbygning af en ny og sikker IT-infrastruktur, som agenturet anlagde i tæt samarbejde med CERT-EU og Kommissionen; bemærker, at Cepol modtog yderligere 1 153 938 EUR i finansiering til støtte for de ekstra omkostninger på IT-området (1 064 000 EUR) og til øgede lønninger (89 938 EUR);
49.	erkender, at cyberangrebet forårsagede en betydelig nedgang i det opsøgende arbejde blandt uddannede retshåndhævende embedsmænd fra EU's medlemsstater; anerkender, at agenturet på trods af cyberangrebet gennemførte 350 aktiviteter med ca. 21 600 deltagere i 2024 sammenlignet med 490 aktiviteter (-29 %) og 46 431 deltagere (-54 %) i 2023;
50.	bemærker, at selv om CERT-EU har afsluttet sin undersøgelse af cyberangrebet, er den strafferetlige efterforskning, der er iværksat af de ungarske retshåndhævende myndigheder med støtte fra Europol, stadig i gang; understreger, at Europa-Parlamentet forventer at blive informeret om resultaterne af efterforskningen;
51.	glæder sig over, at Cepol fortsat stillede en cyberuddannelsesportefølje til rådighed gennem sit cyberkriminalitetsakademi; glæder sig over, at de særlige uddannelsesaktiviteter har forbedret viden om cyberkriminalitet og cyberkapaciteten i Europa inden for bekæmpelse af seksuel udnyttelse af børn, onlinesvindel og cyberangreb;
52.	bemærker med beklagelse, at uddannelsesaktiviteterne inden for området grundlæggende rettigheder aftog i 2024 (hvor der blev gennemført 10 aktiviteter med 427 deltagere) sammenlignet med 2023 (19 aktiviteter med 2 063 deltagere); understreger, at Cepols vigtigste mål er at støtte, udvikle, gennemføre og koordinere uddannelse af retshåndhævelsespersonale, samtidig med at der lægges særlig vægt på beskyttelse af menneskerettighederne og de grundlæggende frihedsrettigheder i forbindelse med retshåndhævelse;
Del VII – Decharge for gennemførelsen af budgettet for Den Europæiske Unions Narkotikaagentur for regnskabsåret 2024
53.	bemærker, at Den Europæiske Unions nye Narkotikaagentur (EUDA) officielt erstattede Det Europæiske Overvågningscenter for Narkotika og Narkotikamisbrug den 2. juli 2024; minder om, at EUDA-forordningen har til formål at imødegå narkotikafænomenet gennem en holistisk og evidensbaseret tilgang;
54.	bemærker, at EUDA for at udføre sine nye opgaver i 2024 har nydt godt af en forhøjelse af det årlige budget på over 80 % og ansættelse af personale til at besætte 28 nye stillinger; opfordrer EUDA til at sikre fuld gennemførelse af sit nye mandat;
55.	bemærker, at EUDA's driftsbudget for 2024 beløb sig til 32 723 728 EUR; glæder sig over, at EUDA' udnyttelsesgrad for forpligtelsesbevillinger var på 100 % i 2024; bemærker imidlertid med bekymring, at andelen af bortfaldne betalingsbevillinger i 2024 udgjorde 10,49 % svarende til bortfald af 3 401 035 EUR; anerkender, at denne bortfaldsprocent skyldes de begrænsninger, der havde indvirkning på EUDA's evne til at bruge af sit budget for 2024, før agenturets nye mandat begyndte den 2. juli 2024;
56.	glæder sig over EUDA's bidrag til EMPACT og til de operationelle handlingsplaner for EU-politikcyklussen for organiseret og grov international kriminalitet; påskønner udviklingen af det europæiske narkotikavarslingssystem (EDAS) til at udsende varslinger, når der opstår alvorlige narkotikarelaterede risici på markedet; glæder sig over lanceringen af det europæiske netværk af kriminaltekniske og toksikologiske laboratorier og det europæiske trusselsvurderingssystem;
57.	glæder sig over EUDA's kontinuerlige bestræbelser på at implementere EU's system til tidlig varsling for nye psykoaktive stoffer i samarbejde med partnere i medlemsstaterne; bemærker, at der blev anmeldt 47 nye psykoaktive stoffer, og at det samlede antal nye psykoaktive stoffer, der overvåges i øjeblikket, er ca. 1 000; påskønner de tekniske rapporter, som agenturet offentliggør;
58.	anerkender, at EUDA producerede 33 videnskabelige og institutionelle publikationer i 2024 og desuden udarbejdede eller var med til at udarbejde 16 videnskabelige artikler og bogkapitler, og påskønner den videnskabelige og evidensbaserede ekspertise, som agenturet leverer;
59.	glæder sig over lanceringen af den europæiske narkotikarapport 2024 og dens fokus på potente syntetiske stoffer, nye narkotikablandinger og ændrede brugsmønstre;
60.	bemærker med tilfredshed, at EUDA regelmæssigt ydede værdifuld støtte og oplysninger om narkotikapolitikker til politiske beslutningstagere på nationalt niveau og koordinerede forberedende videnskabelige undersøgelser af narkotikarelaterede skader, behandling og skadebegrænsende praksis; understreger vigtigheden af at fortsætte dette betydningsfulde arbejde for at imødegå nye tendenser og udfordringer og opfordrer til en yderligere styrkelse af disse aktiviteter ved at fremme et tættere samarbejde med medlemsstaterne og sikre korrekt formidling af undersøgelsesresultater til et bredere publikum, herunder sundhedspersonale og den brede offentlighed;
61.	fremhæver, at EUDA uddannede mere end 11 700 fagfolk, der arbejdede på narkotikaområdet, herunder sundhedspersonale, retshåndhævelsespersonale og politiske beslutningstagere i og uden for Unionen, og at ca. 1 400 fagfolk deltog i de otte webinarer, som EUDA afholdt; glæder sig over samarbejdet med andre EU-agenturer;
Del VIII – Decharge for gennemførelsen af budgettet for Den Europæiske Unions Agentur for Retshåndhævelsessamarbejde for regnskabsåret 2024
62.	fremhæver, at Europol i 2024 støttede 3 324 operationer, 65 operationelle taskforcer og 432 aktionsdage; fremhæver agenturets rolle som EU's knudepunkt for oplysninger om strafbare forhold, eftersom SIENA (netværksprogrammet til sikker informationsudveksling) blev anvendt til at udveksle over 2 mio. meddelelser, og agenturet accepterede 114 459 operationelle bidrag gennem netværket i 2024;
63.	bemærker endvidere, at Europol leverede 366 operationelle analyserapporter og 29 strategiske analyserapporter: glæder sig over den høje grad af tilfredshed blandt interessenterne, der er kommet til udtryk/blevet bemærket i forbindelse med Europols analytiske produkter;
64.	opfordrer Europol til at gennemføre de resterende henstillinger fra Den Europæiske Tilsynsførende for Databeskyttelse (EDPS), navnlig inden for rammerne af EDPS' tilsynsudtalelser; bemærker, at der blev konstateret en række mangler som led i EDPS' inspektion, der blev foretaget i oktober 2023; opfordrer endvidere Europol til hurtigt at gennemføre de resterende 23 fremsatte henstillinger for at sikre eller forbedre Europols overholdelse af den retlige ramme for databeskyttelse; noterer sig, at ca. 75 % af henstillingerne, hovedsagelig vedrørende behandling af VIS- og PNR-oplysninger, i mellemtiden anses for at være gennemført af Europol;
65.	opfordrer – efter den irettesættelse, der blev givet til Frontex i 2024, som henviser til udveksling af oplysninger mellem Europol og Frontex vedrørende migranter og aktivister, uden at der foretages nogen form for vurdering af nødvendigheden af en sådan udveksling af oplysninger – både Europol og Frontex til at arbejde tæt sammen med EDPS for at sikre, at enhver udveksling af personoplysninger om mistænkte for grænseoverskridende kriminalitet er i overensstemmelse med de gældende databeskyttelsesregler og agenturernes respektive mandater, samtidig med at de får mulighed for at udføre deres undersøgelser på behørig vis; glæder sig i den forbindelse over ajourføringen fra Europol, der fremhæver, at Europol mellem 2020 og udgangen af 2024 i gennemsnit efterforskede 260 mistænkte om året på grundlag af de bidrag, som Frontex havde modtaget;
66.	giver udtryk for bekymring over en sikkerhedshændelse, der fandt sted i Europol, hvor de administrative personalefiler for flere af Europols medarbejdere og chefer forsvandt; opfordrer agenturet til at træffe passende foranstaltninger for at forhindre, at sådanne hændelser forekommer igen; noterer sig, at det efter Europols briefing af LIBE-udvalget den 9. april 2024 blev fastslået, at ingen tredjepart uden for Europol var ansvarlig for hændelsen, mens der blev truffet yderligere foranstaltninger for at fastholde ansvaret for hændelsen, og processerne blev styrket, idet 98 % af alle personalefiler i mellemtiden var blevet digitaliseret;
67.	roser Europol for dets rapport med titlen "Decoding the EU's most threatening criminal networks" (Afkodning af EU's mest truende kriminelle netværk) – et nyt flagskibsprodukt, der beskriver, hvordan de mest truende kriminelle netværk er organiseret, hvilke kriminelle aktiviteter de deltager i, samt hvordan og hvor de opererer; glæder sig over den nylige oprettelse af Europols operationelle taskforce, GRIMM, der har til formål at bekæmpe rekruttering af unge til organiseret kriminalitet og tackle det nye fænomen "violence as a service" (vold som en tjenesteydelse); opfordrer Europol og medlemsstaterne til fortsat at udvikle sådanne særlige operationelle taskforcer med henblik på håndtering af nye kriminelle tendenser gennem øget grænseoverskridende samarbejde, udveksling af efterretninger og forebyggende foranstaltninger;
68.	glæder sig over de resultater, der præsenteres i den fælles årsberetning fra Europol og Eurojust for 2024 med en detaljeret beskrivelse af det vellykkede samarbejde, som agenturerne har opnået inden for områderne organiseret kriminalitet, migrantsmugling, finansiel og økonomisk kriminalitet, cyberkriminalitet samt terrorisme og de alvorligste internationale forbrydelser; mener, at alle relevante EU-agenturer – herunder Europol, Eurojust, Cepol, OLAF, EPPO m.fl. regelmæssigt bør udarbejde en fælles årlig rapport, der skitserer deres koordinerede foranstaltninger, fælles operationer og resultater på tværs af agenturerne med henblik på at øge gennemsigtigheden, sammenhængen og den gensidige læring på tværs af Unionens struktur for retlige og indre anliggender; bemærker med tilfredshed, at Europol og Eurojust stræbte efter yderligere samarbejde og øgede synergier, herunder ved at afholde et fælles møde mellem Eurojusts kollegium og Europols bestyrelse "Overvejelser om samarbejde", der blev afholdt den 9. oktober 2024 i Eurojusts hovedkvarter;
69.	anerkender agenturets rapport med titlen "AI and Policing – The benefits and challenges of AI for law enforcement" (AI og politiet – Fordele og udfordringer for retshåndhævelsen ved kunstig intelligens), som blev offentliggjort i september 2024, og glæder sig over det indblik, den giver i nuværende og fremtidige AI-kapaciteter ved at præsentere en kurs hen imod en mere effektiv, reaktionsdygtig og effektiv retshåndhævelsesmodel, samtidig med at bekymringerne vedrørende databias, retfærdighed og potentielle trusler mod privatlivets fred, ansvarlighed, beskyttelse af menneskerettighederne og forskelsbehandling fremhæves; opfordrer Europol til fuldt ud at respektere bestemmelserne om retshåndhævelse i forordningen om kunstig intelligens; opfordrer Europol til at sikre fuldstændig gennemførelse af EDPS' vejledning i den henseende, bl.a. ved at sikre, at der indføres og håndhæves solide tilsynspolitikker for processer, der beror på kunstig intelligens, som garanterer, at alle AI-genererede resultater gøres til genstand for menneskelig kontrol, inden de anvendes eller videregives til medlemsstater eller samarbejdspartnere;
70.	noterer sig konklusionerne fra Den Europæiske Ombudsmands undersøgelse vedrørende to tidligere ansattes overflytning til stillinger vedrørende bekæmpelse af seksuelt misbrug af børn online; minder om, at Ombudsmanden konstaterede, at Europols håndtering af en ansats overflytning udgjorde dårlig forvaltning.

